CELEX: 32022R0760
Language: lt
Date: 2022-04-08 00:00:00
Title: Komisijos deleguotasis reglamentas (ES) 2022/760 2022 m. balandžio 8 d. kuriuo dėl pereinamojo laikotarpio nuostatų dėl Ukrainoje išduodamų patikrinimo sertifikatų iš dalies keičiamas Deleguotasis reglamentas (ES) 2021/2306

2022 5 18   
               
               
                  LT
               
               
                  Europos Sąjungos oficialusis leidinys
               
               
                  L 139/13
               
            
         KOMISIJOS DELEGUOTASIS REGLAMENTAS (ES) 2022/760
         2022 m. balandžio 8 d.
         kuriuo dėl pereinamojo laikotarpio nuostatų dėl Ukrainoje išduodamų patikrinimo sertifikatų iš dalies keičiamas Deleguotasis reglamentas (ES) 2021/2306
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. gegužės 30 d. Europos Parlamento ir Tarybos reglamentą (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (1), ypač į jo 38 straipsnio 8 dalies a punkto ii papunktį, 46 straipsnio 7 dalies b punktą ir 57 straipsnio 3 dalį,
         kadangi:
         
                     (1)
                  
                  
                     Komisijos deleguotajame reglamente (ES) 2021/2306 (2) nustatytos į Sąjungą importuoti skirtų ekologiškų ir perėjimo prie ekologinės gamybos laikotarpio produktų oficialiosios kontrolės ir patikrinimo sertifikato taisyklės;
                  
               
                     (2)
                  
                  
                     pagal Deleguotojo reglamento (ES) 2021/2306 5 straipsnio 3 dalies pirmą pastraipą patikrinimo sertifikatas turi būti išduodamas TRACES sistemoje ir paženklinamas kvalifikuotu elektroniniu spaudu. To reglamento 11 straipsnio 1 dalyje išdėstytoje pereinamojo laikotarpio nuostatoje nustatyta, kad, nukrypstant nuo to reglamento 5 straipsnio 3 dalies pirmos pastraipos, iki 2022 m. birželio 30 d. patikrinimo sertifikatas gali būti išduodamas popierine forma, jį užpildžius TRACES sistemoje ir atspausdinus. Šiuo metu vyksta kontrolės institucijų ir kontrolės įstaigų registravimo kvalifikuotam elektroniniam spaudui gauti procesas;
                  
               
                     (3)
                  
                  
                     2022 m. vasario 24 d. Rusijos įsiveržimas į Ukrainą yra ypatingas ir precedento neturintis iššūkis kontrolės institucijoms ir kontrolės įstaigoms, kurios pripažintos atsakingomis už ekologiškų produktų eksportą iš Ukrainos į Sąjungą. Ukrainoje pašto paslaugų teikimas taip pat yra sutrikdytas;
                  
               
                     (4)
                  
                  
                     taigi Ukrainoje esantis kontrolės institucijos arba kontrolės įstaigos, kuri dar neturi kvalifikuoto elektroninio spaudo, įgaliotas asmuo negali išduoti elektroninių patikrinimo sertifikatų pagal Deleguotojo reglamento (ES) 2021/2306 5 straipsnio 3 dalies pirmą pastraipą. Kita vertus, tas įgaliotas asmuo taip pat negali pasinaudoti galimybe išduoti popierinį patikrinimo sertifikatą pagal to reglamento 11 straipsnio 1 dalies pereinamojo laikotarpio nuostatą, nes šiuo metu Ukrainoje pašto paslaugų teikimas yra sutrikdytas;
                  
               
                     (5)
                  
                  
                     atsižvelgiant į šias aplinkybes, būtina leisti Ukrainoje esančiam kontrolės institucijos arba kontrolės įstaigos, kuri dar neturi kvalifikuoto elektroninio spaudo, įgaliotam asmeniui patikrinimo sertifikatą parengti ir pateikti TRACES sistemoje elektroniniu formatu, to sertifikato 18 langelyje nededant kvalifikuoto elektroninio spaudo. Taip pat būtina valstybių narių kompetentingoms institucijoms leisti pasienio kontrolės postuose arba išleidimo į laisvą apyvartą punktuose atlikti tokių patikrinimo sertifikatų importo kontrolę ir juos patvirtinti TRACES sistemoje kvalifikuotu elektroniniu spaudu arba TRACES sistemoje užpildytus ir atspausdintus sertifikatus patvirtinti popieriuje įgalioto asmens rašytiniu parašu;
                  
               
                     (6)
                  
                  
                     todėl Deleguotasis reglamentas (ES) 2021/2306 turėtų būti atitinkamai iš dalies pakeistas;
                  
               
                     (7)
                  
                  
                     dėl Rusijos įsiveržimo į Ukrainą ir būtinybės nedelsiant imtis veiksmų šis reglamentas turėtų būti taikomas atgaline data nuo 2022 m. vasario 24 d.,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2021/2306 pakeitimai
            Deleguotojo reglamento (ES) 2021/2306 11 straipsnis iš dalies keičiamas taip:
            
                        1)
                     
                     
                        įterpiama ši 1a dalis:
                        
                           „1a.   Nukrypstant nuo 5 straipsnio 3 dalies pirmos pastraipos, Ukrainoje esantis kontrolės institucijos arba kontrolės įstaigos, kuri neturi kvalifikuoto elektroninio spaudo, įgaliotas asmuo iki 2022 m. birželio 30 d. patikrinimo sertifikatą gali parengti ir pateikti TRACES sistemoje elektroniniu formatu, to sertifikato 18 langelyje nedėdamas kvalifikuoto elektroninio spaudo. Toks sertifikatas išduodamas prieš siuntą, kuriai jis skirtas, išvežant iš eksportuojančios trečiosios valstybės arba trečiosios valstybės, kuri yra kilmės šalis.“;
                        
                     
                  
                        2)
                     
                     
                        2 dalis papildoma šiuo c punktu:
                        
                                    „c)
                                 
                                 
                                    jeigu patikrinimo sertifikatas parengiamas ir pateikiamas TRACES sistemoje elektroniniu formatu pagal 1a dalį, tas sertifikatas patvirtinamas TRACES sistemoje kvalifikuotu elektroniniu spaudu arba popieriuje pasienio kontrolės poste arba išleidimo į laisvą apyvartą punkte kompetentingos institucijos įgalioto asmens rašytiniu parašu atitinkamai 23, 25 ir 30 langeliuose, sertifikatą užpildžius TRACES sistemoje ir atspausdinus.“
                                 
                              
                  
         
            2 straipsnis
            Įsigaliojimas ir taikymas
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2022 m. vasario 24 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. balandžio 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 150, 2018 6 14, p. 1.
         
            (2)  2021 m. spalio 21 d. Komisijos deleguotasis reglamentas (ES) 2021/2306, kuriuo Europos Parlamento ir Tarybos reglamentas (ES) 2018/848 papildomas į Sąjungą importuoti skirtų ekologiškų ir perėjimo prie ekologinės gamybos laikotarpio produktų siuntų oficialiosios kontrolės ir patikrinimo sertifikato taisyklėmis (OL L 461, 2021 12 27, p. 13).